SEAOIL เสียงอ่อยคาดปีนี้ขาดทุน มั่นใจปี 60 พลิกกำไร
SEAOIL เสียงอ่อยคาดปีนี้ขาดทุน แต่มั่นใจปี 60 พลิกกำไรหลังแนวโน้มราคาน้ำมันสูงขึ้น รายได้โตราว 10% รับรู้ฯธุรกิจไฟฟ้า ขณะที่ราคาหุ้น ณ เวลา 11.31 น. อยู่ที่ 4.56 บาท ลบ 0.10 บาท หรือ 2.15% ด้วยมูลค่าซื้อขาย 8.41 ล้านบาท
6 ธ.ค. 2559

นางสาวนีรชา ปานบุญห้อม กรรมการผู้จัดการ บริษัท ซีออยล์ จำกัด (มหาชน) หรือ SEAOIL คาดว่าผลการดำเนินงานปี 60 จะพลิกมีกำไรสุทธิจากปีนี้ที่อาจจะยังมีผลขาดทุน หลังในช่วง 9 เดือนแรกปีนี้มีผลขาดทุนสุทธิ 16.64 ล้านบาท
โดยบริษัทมองว่าปีหน้าธุรกิจมีแนวโน้มสดใสหลังราคาน้ำมันสูงขึ้นจะช่วยหนุนธุรกิจสำรวจและผลิตปิโตรเลียม ขณะที่โรงแยกคอนดอนเสทมีแผนจะเปิดดำเนินการในไตรมาส 1/60 ซึ่งจะมีผลิตภัณฑ์โซลเว้นท์ออกมาจำหน่ายในตลาด และธุรกิจผลิตไฟฟ้าจากพลังงานแสงอาทิตย์ (โซลาร์) ที่คาดว่าจะเข้าซื้อเสร็จสมบูรณ์ รับรู้รายได้และกำไรเข้ามาตั้งแต่ไตรมาส 2/60 ช่วยหนุนผลประกอบการโดยรวม
ทั้งนี้ เมื่อปีที่แล้ว SEAOIL มีกำไรสุทธิ 6.5 ล้านบาท และมีรายได้จากการขายและการบริการ 2.77 พันล้านบาท ขณะที่ช่วง 9 เดือนแรกปีนี้มีผลขาดทุนสุทธิ 16.64 ล้านบาท และมีรายได้จากการขายและการบริการ 2.77 พันล้านบาท
ขณะที่ รายได้ในปี 60 จะเติบโตราว 10% จากปีนี้ ซึ่งเป็นการเติบโตจากรายได้ธุรกิจใหม่ที่จะเข้ามา โดยเฉพาะโครงการผลิตไฟฟ้าจากพลังงานแสงอาทิตย์ 10 โครงการ ขนาดรวม 7.825 เมกะวัตต์ (MW) ซึ่งอยู่ระหว่างการจะเข้าซื้อกิจการทั้งหมด และคาดว่าจะดำเนินการแล้วเสร็จและเริ่มรับรู้รายได้และกำไรเข้ามาตั้งแต่ไตรมาส 2/60 เนื่องจากเป็นโครงการที่จ่ายไฟฟ้าเชิงพาณิชย์ (COD) แล้ว
ขณะเดียวกัน ในส่วนของธุรกิจเทรดดิ้งน้ำมัน ก็มีแผนจะขยายตลาดเพิ่มเติม และจะเน้นการทำสัญญาซื้อขายระยะยาวมากขึ้น จากปัจจุบันที่เน้นการขายในตลาดจร (spot) เพื่อลดความเสี่ยงจากราคาน้ำมันที่ผันผวน
นอกจากนี้ การปรับปรุงโรงแยกคอนเดนเสท ขนาด 1.8 แสนลิตร/วัน คาดว่าจะดำเนินการแล้วเสร็จในไตรมาส 1/60 โดยมีโซลเว้นท์ เป็นผลิตหลักนั้น ก็มีแผนจะจำหน่ายให้กับกลุ่มโรงงานสี และอื่น ๆ ซึ่งบริษัทมีตลาดรองรับอยู่แล้ว ซึ่งจะนับเป็นการผลิตครั้งแรกของโรงแยกคอนเดนเสท หลังได้เข้าซื้อกิจการบริษัท นครชัยปราการ เคมีภัณฑ์ จำกัด (NPC) มาตั้งแต่ปี 58 ส่วนการผลิตไบโอดีเซล ขนาด 3 หมื่นลิตร/วันนั้น ของ NPC ก็ยังดำเนินการต่อไปโดยไม่ได้มีแผนการขยายเพิ่มเติม
ส่วนธุรกิจสำรวจและผลิตปิโตรเลียมที่บริษัทเข้าไปร่วมทุนราว 50% ใน  Pan Orient Energy (Siam) Limited (POES) นั้น ในปีนี้ก็อาจจะยังรับรู้ส่วนแบ่งขาดทุนอยู่จากราคาน้ำมันที่อยู่ในระดับต่ำ และมีภาระค่าใช้จ่ายในการลงทุนขุดเจาะหลุมน้ำมัน แต่ในปีหน้ามีโอกาสที่จะได้เห็นผลการดำเนินงานเป็นบวกได้ จากแนวโน้มราคาน้ำมันที่จะสูงขึ้น และการลดค่าใช้จ่ายเพิ่มเติม รวมถึงมีโอกาสที่จะสามารถผลิตปิโตรเลียมได้เพิ่มขึ้นจากปัจจุบันที่ผลิตราว 500 บาร์เรล/วัน
สำหรับราคาน้ำมันที่อยู่ในระดับต่ำก่อนหน้านี้ แม้ว่าจะทำให้ธุรกิจเทรดดิ้งน้ำมันมีผลการดำเนินงานที่ดีขึ้น แต่ก็จะกระทบในส่วนของธุรกิจขุดเจาะสำรวจและผลิตปิโตรเลียมให้มีกำไรน้อยลงเช่นกัน อย่างไรก็ตามระดับราคาน้ำมัน ณ ปัจจุบันที่ราว 50 เหรียญสหรัฐ/บาร์เรล ก็นับว่าอยู่ในระดับที่ยอมรับได้
ขณะเดียวกัน บริษัทยังอยู่ระหว่างการมองหาโอกาสและศึกษาการลงทุนใหม่ ๆ เข้ามาเพิ่มเติม ในส่วนธุรกิจที่ดำเนินการอยู่ และโครงการพลังงานทดแทนใหม่ ๆ นอกเหนือจากการจะเข้าซื้อโครงการผลิตไฟฟ้าพลังงานแสงอาทิตย์ 10 โครงการครั้งนี้แล้ว ซึ่งเป็นแผนงานประจำปีที่กำหนดไว้ โดยบริษัทยังคงมีเงินลงทุนเพียงพอที่จะรองรับการลงทุนใหม่ ๆ เพิ่มเติม หลังจากที่ได้รับอนุมัติวงเงินออกหุ้นกู้ไปก่อนหน้านี้ 2 พันล้านบาท และได้ใช้ไปแล้วราว 1 พันล้านบาท
ขณะที่ราคาหุ้น  ณ เวลา 11.31 น. อยู่ที่ 4.56 บาท ลบ 0.10 บาท หรือ 2.15% ด้วยมูลค่าซื้อขาย 8.41 ล้านบาท